אוניברסיטת לויולה שיקגו

אוניברסיטת לויולה שיקגו (באנגלית: Loyola University Chicago Loyola) היא אוניברסיטת מחקר ישועית פרטית בשיקגו, אילינוי, בארצות הברית. האוניברסיטה נוסדה על בסיס בית ספר שהוקם בשנת 1869 על ידי המסדר הישועי, היא אחת האוניברסיטאות הקתוליות הגדולות ביותר בארצות הברית. היא נקראת על שם מייסד המסדר הישועי, איגנטיוס מלויולה.

האוניברסיטה מסווגת R1 בסיווג קרנגי למוסדות השכלה גבוהה.

אוניברסיטת לויולה כוללת שלושה עשר מכללות ובתי ספר המציעים מעל 80 תוכניות לתואר ראשון ו-140 תוכניות לתארים מתקדמים שני/מקצועי, וב-2015 היו רשומים בה כ-17,000 סטודנטים.

לאוניברסיטה שישה קמפוסים ברחבי אזור המטרופולין של שיקגו, וכן קמפוס ברומא, איטליה. קמפוס נוסף שהיה בבייג'ינג, סין, נסגר בשנת 2018.

 היסטוריה 
ב-1869 ייסד הכומר הישועי והמחנך ההולנדי ארנולד דיימן (Arnold Damen) את מכללת סנט איגנטיוס (St. Ignatius College). באותה עת הייתה שיקגו עיר קטנה יחסית (כ-300,000 תושבים), והקמפוס המקורי שכן סמוך למרכז העיר, ברחוב רוזוולט (Roosevelt Road). בשנת 1909 שונה שם המוסד ל"אוניברסיטת לויולה" (Loyola University), וב-1912 החל המעבר לקמפוס בשפת האגם (Lake Shore Campus).

בתגובה לצורכי העיר המתפתחת, הקימה לויולה בתי ספר מקצועיים למשפטים (1908), לרפואה (1909), למנהל עסקים (1922) ולסיעוד (1935). בשנת 1923 צורף אליה בית הספר לרפואת שיניים Chicago College of Dental Surgery, שנסגר 70 שנה מאוחר יותר. בשנת 1914 הוקם קמפוס מרכזי, במרכז שיקגו יחד עם בית הספר לסוציולוגיה, שקדם לבית הספר לעבודה סוציאלית, והיה הראשון לרשום נשים ללימודים (אם כי המוסד לא היה משולב מגדרית באופן מלא עד 1966).

קמפוס מגדל המים של שיקגו, נפתח ב־1949. בשנת 1962 נפתח קמפוס נוסף ברומא. ב־1969 נוסד בית הספר לחינוך והחלו לימודי רפואה במרכז הרפואי של אוניברסיטת לויולה (Loyola University Medical Center), במייווד, פרוור של שיקגו.

מאז תחילת המאה ה־21 הובילה אוניברסיטת לויולה קמפיינים נרחבים לגיוס כספים, כדי לשפר את תשתיותיה ותדמיתה האקדמית. בשנת 2005 הוקם מוזיאון האמנות של לויולה (Loyola University Museum of Art) בקמפוס מגדל המים (Water Tower Campus).

בשנת 2009 קיבלה האוניברסיטה את אחוזת קונו (Cuneo Mansion and Gardens) במתנה מקרן קונו (Cuneo Foundation), בעיר ורנון הילס (Vernon Hills), המשתרעת על כ־40 דונם וכוללת אחוזה בסגנון איטלקי, עם אוספי אמנות וריהוט, בשווי 50 מיליון דולר, התרומה הגדולה ביותר עד לאותה עת.

ב־2010 רכשה האוניברסיטה מרכז כנסים בעיר וודסטוק (Woodstock, Illinois), שהפך לקמפוס החמישי שלה.

בשנת 2012 תרם הבוגר מייקל ר. קווינלן (Michael R. Quinlan) סכום של 40 מיליון דולר לבית הספר למנהל עסקים, ששינה את שמו לכבודו.

בשנת 2015 נוסד קולג' "ארופה" (Arrupe College) – מוסד דו־שנתי המיועד לסטודנטים מעוטי יכולת, במבנה ייחודי שמעניק להם גישה לחינוך בלויולה.

ב־23 במאי 2016 מונתה ג'ו אן רוני (Jo Ann Rooney) לנשיאה ה־24 של האוניברסיטה, האישה הראשונה בתפקיד. כהונתה הסתיימה בספטמבר 2022, עת החלה כהונתו של מרק ריד (Mark Reed).

 קמפוסים 
 קמפוס חוף הימה 
הקמפוס הראשי של לויולה, "לייק שור", עם מעל 40 בניינים נמצא על חופי ימת מישיגן. הקמפוס, שנוסד בשנת 1912, משמש כקמפוס המגורים העיקרי של בית הספר, בית המכללה לאמנויות ומדעים וכן ביתן של מגוון תוכניות לתארים מתקדמים. בקמפוס נבנו:

 קפלת מדונה דלה סטרדה (Madonna Della Strada Chapel), בסגנון אר-דקו שהושלמה בשנת 1939 והיא מרכז חיי הדת של לויולה.
 מרכז מונדליין (Mundelein College): אתר היסטורי לאומי אמריקאי. גורד שחקים בסגנון אר-דקו בגובה 60 מטרים שהושלם בשנת 1930 ומשמש בית לתוכניות האמנויות היפות ואומנויות הבמה של לויולה.

 אולם על שם ג'וזף ג'יי ג'נטייל (Joseph J. Gentile Arena), המכיל 5,500 מושבים לאירועי כדורסל, כדורעף וכן מרכז לאירועי הקמפוס. במקום נמצא מרכז נורוויל (Norville Center), מרכז אקדמי לסטודנטים-ספורטאים וכן ביתה של קבוצת האתלטיקה רמבלר (Rambler athletics).

 הספרייה לזכר אי. אם. קודאהי (The E.M. Cudahy Memorial Library) מכילה למעלה מ-900,000 כרכים ו-3,600 מנויים לכתבי עת. בשנת 2008 הורחבה הספרייה והיא כוללת גם את מרכז המידע של האוניברסיטה.

 חינוך ומחקר מדעי מתקיימים בבניין קווינלן למדעי החיים (the Quinlan Life Sciences building).
 המכון לקיימות סביבתית, הוא מתחם רב תכליתי הכולל מרחב אקדמי, מעונות, חממה ומתקן האנרגיה הגיאותרמית הגדול ביותר בשיקגו.

 קמפוס מגדל המים 
קמפוס מגדל המים נפתח בשנת 1949, לאורך קטע של שדרת מישיגן (Michigan Avenue) והוא נקרא על שם מגדל המים של שיקגו. בקמפוס זה שוכנים:
 בית הספר לעסקים קווינלן (Quinlan School of Business),
 בית הספר למשפטים,
 בית הספר לחינוך,
 בית הספר ללימודים מתקדמים ומקצועיים,
 בית הספר לעבודה סוציאלית,
 בית הספר לתקשורת,
 מכללת ארופה.
 מגדלי לואיס (Lewis Towers), שנבנו בשנת 1945 כמועדון הנשים הקתוליות (Catholic Women's Club) של אילינוי, הפכון למשכנו של מוזיאון האמנות של אוניברסיטת לויולה וכן משרד נשיא האוניברסיטה.
 בית הספר לתקשורת.

 קמפוס מדעי הבריאות 
קמפוס מדעי הבריאות במייווד, שנוסד בשנת 1969, יחד עם המרכז הרפואי של אוניברסיטת לויולה, הוא מקום משכנם של:
 בית הספר לרפואה סטריץ' (the Stritch School of Medicine),
 בית הספר לסיעוד ע"ש מרסלה ניהוף (the Marcella Niehoff School of Nursing),
 המרכז הרפואי של אוניברסיטת לויולה כולל את: בית החולים הראשי, מרפאות החוץ של לויולה, בית החולים לילדים רונלד מקדונלד (Ronald McDonald Children's Hospital), מרכז הסרטן ע"ש הקרדינל ברנרדין (Cardinal Bernardin Cancer Center), ומספר מבני משרדים ומעבדות רפואיות. בשנת 2011 נמכר המרכז הרפואי לעמותת טריניטי הלת' (Trinity Health) המפעילה מעל 90 בתי חולים בארצות הברית ולויולה ממשיכה להחזיק ולהפעיל את המבנים האקדמיים ומתקני המחקר בקמפוס.

 מרכז ג'ון פליצ'ה, רומא 
ממוזער|סטודנטים במרכז ג'ון פליצ'ה, רומא
הקמפוס הקבוע של לויולה ברומא נפתח בשנת 1962 ב-Casa Italiana Viaggi Internazionali Studenti (CIVIS), מעונות שנבנו במקור כדי לארח ספורטאים במהלך אולימפיאדת הקיץ 1960. בשנת 1978 עבר הקמפוס למיקומו הנוכחי במונטה מריו, כשני קילומטרים צפונית-מערבית לקריית הוותיקן. הקמפוס הוא התוכנית האוניברסיטאית האמריקאית הוותיקה ביותר באיטליה, ולומדים בו סטודנטים מלויולה וכן מאוניברסיטאות אחרות המבקשים ללמוד באיטליה. בשנת 2005 שונה שם הקמפוס, לכבוד המייסד והמנהל אמריטוס ג'ון פ. פליצ'ה (John P. Felice).

 קמפוסים נוספים 
בשנת 2010, ייסדה לויולה את מרכז הכנסים והאקולוגיה באתר בו שכן בעבר מרכז הנופש "Resurrection" בוודסטוק, אילינוי (Woodstock, Illinois), כ-80 קילומטרים צפונית-מערבית לשיקגו. הקמפוס מאכלס את תוכניות ההוראה של האוניברסיטה, ומציע הזדמנות למידה ייחודית. לסטודנטים ולסגל המתעניינים במדעים. הנכס משתרע על פני כ-80 דונם והוא כולל בריכות, נחלים, שדות ויערות.

 אחוזת קוניו 
ממוזער|פסל של איגנטיוס מלויולה נחנך בשנת 2000 והוא ניצב באחוזת קוניו.
לויולה היא הבעלים והמפעילה של "אחוזת קוניו" וגניה (Cuneo Mansion and Gardens), בפרוורי ורנון הילס, אילינוי, כ-48 קילומטרים צפונית לשיקגו. האחוזה והשטח נתרמו לאוניברסיטה בשנת 2009, על ידי קרן ג'ון והרטה קוניו (John and Herta Cuneo Foundation). האחוזה פועלת כמוזיאון ומארחת אירועים מיוחדים וכן תוכניות אקדמיות שונות.

 נתונים אקדמיים 
דירוג בארצות הבריתהמדרגמקוםForbes211U.S. News & World Report103Washington Monthly213WSJ/College Pulse172דירוג עולמיQS901–950U.S. News & World Report860

 דירוגים ונתונים דמוגרפיים 
אוניברסיטת לויולה שיקגו דורגה במקום ה-115 מבין "האוניברסיטאות הלאומיות" על פי דירוג המכללות של US News & World Report לשנת 2019.

פורבס (2024-25) דירג את אוניברסיטת לויולה במקום ה-211 מתוך 500 המכללות והאוניברסיטאות הפרטיות והציבוריות המדורגות ביותר באמריקה, במקום ה-113 בקרב המכללות הפרטיות ובמקום ה-32 במערב התיכון.

 לימודי דת 
המחלקה לתאולוגיה של אוניברסיטת לויולה מציעה קורסים לתואר ראשון ותארים מתקדמים בתחומי תאולוגיה שיטתית (Systematic Theology), אתיקה וחקר המקרא, עם מגוון תכנים שאינם מוגבלים לפרשנות קתולית בלבד.

לויולה מפעילה את תוכנית ההכשרה הישועית "First Studies", התכנית נמשכת כשלוש שנים, כחלק מתהליך הכשרה בן 11 שנים לקראת כהונה ישועית.

 ביאורים 

 הערות שוליים 

 קישורים חיצוניים 


קטגוריה:שיקגו: אוניברסיטאות ומכללות
קטגוריה:שיקגו: אצטדיונים ומתקני ספורט